Reġa’ wasal iż-żmien tas-sena meta tfal u żgħażagħ jogħxew joħorġu b’kostumi ta’ sħaħar, vampiri, fatati u skeletri jħabbtu l-bibien għall-famuża trick or treat . . . jew “aħjar tagħtina ħelwa biex ma ndejqukx”. Għalkemm Halloween mhux parti mit-tradizzjonijiet Maltin, din il-festa qabdet sew f’Malta f’ċerti lokalitajiet u anke fl-iskejjel u f’għaqdiet lokali. Dwar din iċ-ċelebrazzjoni, Glen Falzon fittex il-fehma ta’ eżorċista u opinjonista. Erbat iljieli oħra jkun il-lejl tal-Halloween . . . il-lejl assoċjat ma’ dak kollu li hu makabru u oskur. L-għeruq tat-tradizzjoni jmorru lura iktar minn elfejn sena. Il-Halloween bdiet mal-komunità Ċeltika fir-Renju Unit u l-Irlanda, lejlet l-1 ta’ Novembru.Għalkemm din il-ġurnata kienet timmarka t-tmiem tal-istaġun tal-ħsad, in-nies kienu jassoċjawha mal-mewt għax kienu jemmnu li l-mejtin jitħalltu mal-ħajjin. Fl-aħħar snin id-drawwiet tal-Halloween ingranaw sew anke f’Malta. Il-Knisja Kattolika ma taqbilx ma’ din it-tradizzjoni għax fost oħrajn targumenta li hi festa bbażata fuq ir-rebħ tal-mewt fuq il-ħajja: bil-kontra tat-tagħlim Nisrani. L-eżorċista Fr Franco Fenech fil-programm INSIGHTS wera l-fehma li l-Halloween m’għandhiex tibqa’ tiġi ċċelebrata fl-iskejjel. ”Speċjalment fl-iskejjel tal-Knisja. Issa fuq tal-Gvern aħna nagħtu parir nistgħu. Però fuq l-iskejjel tal-Knisja nippretendi li għandna niġbdu ħabel wieħed. Nifhmu li hemm nies apposta li studjaw dan il-fenomenu f’pajjiżna, u jekk qed jagħtu parir li ma jsirx, ma jsirx.” Għall-opinjonista Salvu Mallia, il-Halloween għat-tfal hu bħal Karnival ieħor f’Novembru. ”Il-ħażen mhux għax tilbes ta’ Dracula. Ħaġa li qatt m’eżistiet. Il-ħażen hu li tifla żgħira tibdieha bis-sesswalità minn kmieni biex ma jinħlihiex il-makeup malajr, tixtri l-ħwejjeġ malajr, biex tixtri tal-moda malajr. Qed nisirqulhom tfulithom.” L-eżorċista argumenta li anki n-negozji qed jieħdu vantaġġ mill-innoċenza tat-tfal meta jbigħu affarijiet tal-Halloween. Is-suġġett se jkun mistħarreġ f’aktar dettall fil-programm INSIGHTS, fl-10.30 tal-lejla fuq TVM .